La patru ani după ce au primit o donaţie de 60 de biciclete, poliţiştii locali au reuşit să facă rost de echipament adecvat. Astfel, dacă anul trecut poliţiştii locali pe biciclete transpirau din greu, fiind nevoiţi să pedaleze în echipamentul standard, anul acesta ei au primit tricouri cu mâneci scurte şi pantaloni scurţi, echipamentul urmând să le facă viaţa mai uşoară.

Deocamdată, pe străzile din Timişoara se vor afla zece poliţişti locali pe biciclete, organizaţi în cinci patrule de câte doi, însă alţi 30 de agenţi sunt la cursuri la Oradea, iar din luna iulie vor fi şi ei scoşi pe străzi.

„Anul trecut am început achiziţia târziu, am fost îngreunaţi de proceduri. Am reuşit abia pe la sfârşitul lunii septembrie, chiar în octombrie… Anul acesta am reuşit să facem rost de echipament. Sunt foarte mulţi poliţişti locali plecaţi la Oradea, la cursuri, se vor întoarce abia la sfârşitul lunii iulie, când vor ieşi mult mai mulţi pe stradă”, a afirmat şeful Poliţiei Locale Timişoara, Dorel Cojan.

Pe lângă echipament, poliţiştii locali pe biciclete mai sunt dotaţi cu spray-uri paralizante, procese verbale, dar şi o hartă a Timişoarei pentru a-i îndruma pe cei care au nevoie de ajutor.



Articole pe aceeaşi temă:

Politistii locali vor patrula pe biciclete, in tricouri si pantaloni scurti